**Kitüntetések átadásával kezdődött a Szlovákiai Magyar Cserkészszövetség ünnepi közgyűlése**

**Ipolyság.** Március 28-30. között tartotta ünnepi közgyűlését a Szlovákiai Magyar Cserkészszövetség újjáalakulásának 35. évfordulója alkalmából. Az ünnepi eseménynek az ipolysági Városháza díszterme adott otthont, az ellátásról a házigazda ipolysági 27. számú Szent Imre cserkészcsapat gondoskodott.

Tóth László, a Nemzetpolitikai Államtitkárság felvidéki főosztályvezetője külön köszöntötte a jelenlévő erdélyi és délvidéki cserkészeket, hisz szerinte fontos, hogy az ilyen rendezvényeken az egész kárpát-medencei magyarság képviselje magát. Tóth László ünnepi köszöntőjében azt is elmondta, a cserkészek hitrendszerükkel a kereszténység és a magyarság értékei mellett állnak ki.

A meghívott vendégek mellett Balogh Gábor, a Szlovákiai Magyar Cserkészszövetség elnöke is köszöntötte a résztvevőket. Beszédében kiemelte az elmúlt 35 év sikereit, hangsúlyozva, hogy a sikerek mellett a cserkészet alapeszméi – a cserkésztörvények, a cserkészfogadalom és a szolgálat szelleme – a legfontosabbak, melyek az újjáalakulás óta végigkísérték a Szlovákiai Magyar Cserkészszövetséget. Balogh Gábor köszönetet mondott az SZMCS korábbi elnökeinek munkájukért, akik közül sokan részt is vettek az eseményen. A Szlovákiai Magyar Cserkészszövetség elnöke buzdította a jelenlévő cserkészeket, hogy keressék a kapcsolatot idősebb cserkésztestvéreikkel, hisz egy nyelvet beszélnek, ugyanazokra az értékekre tettek fogadalmat.

Az ünnepi köszöntők után került sor a kitüntetések átadására. Az ünnepi közgyűlésen kiosztották a Beszédes Lajos érdemrend arany, ezüst és bronz fokozatát is, melyet az arra érdemesnek tartott aktív cserkészvezetők kaphattak meg. A Csodaszarvas díszérmet, a Szlovákiai Magyar Cserkészszövetség legmagasabb kitüntetését Kukoricás Róbert kassai cserkészvezető kapta. A Csodaszarvas díszérmet olyan személy kaphatja, aki jelentősen hozzájárult a szlovákiai magyar cserkészmozgalom újjáalakulásához, működéséhez és társadalmi elismeréséhez.

A kitüntetések átadását követte az ünnepi közgyűlés. A közgyűlésen a jelenlévő cserkészvezetők beszámolókat fogadtak el, valamint a szervezet működése kapcsán több fontos döntést is meghoztak. Az ünnepi közgyűlést szentmisével zárták.

Felvételek: SZMCS

A Szlovákiai Magyar Cserkészszövetségről

A Szlovákiai Magyar Cserkészszövetség 1990. március 11-én alakult újjá, jelenleg 1554 taggal és 32 aktív cserkészcsapattal működik. Az elmúlt több mint három évtized alatt Szlovákia legnagyobb magyar gyermek- és ifjúságnevelő szervezetévé vált. Heti szinten, önkéntes alapon foglalkozik gyermekekkel és fiatalokkal. Országszerte szervez táborokat, programokat és képzéseket, amelyek célja a közösségépítés és a fiatalok sokoldalú fejlesztése. Csapatai havonta több száz gyermek számára nyújtanak lehetőséget a játszva fejlődés örömére.

Sajtókapcsolat:

Török Sára

kommunikációs vezető

E-mail: press@szmcs.sk

Telefon: +421 944 232 428

A rendezvény támogatója a Magyar Kormány - Miniszterelnökség Nemzetpolitikai Államtitkàrsága és a

Szlovák Köztársaság Oktatásügyi, Tudományos és Sportügyi Minisztériuma volt.



